K. Sárközy, poslankyňa: (2009-02-03):
Treba si uvedomiť, že táto celosvetová finančná, hospodárska kríza, samozrejme, okrem toho množstva negatív, ktoré prináša a ktoré neustále pociťujeme, zahŕňa v sebe aj množstvo príležitostí a šancí, ktoré keď dokážeme využiť, môže pomôcť celej našej ekonomike a krajine. Je to však podmienené tým, že politicky dokážeme pochopiť a presadiť také efektívne nástroje, ktoré vedia eliminovať negatíva a znovu naštartujú našu ekonomiku. Ak zhrniem posledné mesiace v tejto oblasti, vláda v polovici októbra schválila štátny rozpočet, ktorý ešte nejakým spôsobom nereagoval na finančnú krízu. V novembri vláda prijala balík 27 opatrení na zmiernenie dopadov hospodárskej krízy. Väčšinou to však boli nekonkrétne opatrenia, príliš všeobecné a ťažko pochopiteľné návrhy, ktoré do dnešného dňa aj pekne vyšumeli. Až koncom januára, minulý týždeň, napokon zrejme aj vláda si začala uvedomovať tú ťažkú situáciu, vznikla Rada pre hospodársku krízu, ktorej návrhy včera prerokovala vláda na mimoriadnom rokovaní a dnes sú v skrátenom legislatívnom konaní v parlamente. Teda po štyroch mesiacoch sa konečne začalo pracovať, stratili sme však veľa času na reakciu a prípravu. Hovorí sa tu alebo hovorilo sa, či vláda robila niečo alebo nerobila, vládna koalícia hovorí o tom, že opozícia nerobila nič. Dovoľte mi prečítať pár viet zo stanoviska SMK k situácii v súvislosti so svetovou finančnou krízou. Toto stanovisko vydala SMK, teda Hospodárska rada SMK a následne Predsedníctvo 5. októbra. Citujem: „Na základe našich hodnotení sa vláda Slovenskej republiky snaží čo najviac bagatelizovať túto vážnu tému, ba čo viac, podľa svojich doterajších vystúpení sa správa tak, ako keby sa kríza Slovenska, jeho hospodárstva a obyvateľov ani netýkala. Tento fakt nasvedčuje tomu, že naša vláda ešte nedocenila vážnosť situácie a jej očakávané negatívne vplyvy na domáce hospodárstvo a nastávajúce obdobie. Nemá prehľad a nevníma krízu ani sa nepripravuje na riešenie očakávaných problémov a ťažkostí. Dôrazne musíme odmietnuť vyjadrenia vládnych politikov o tom, že opozičné strany, a v tom aj SMK, odmietajú konštruktívnu spoluprácu s vládou o predchádzaní a zmiernení dôsledkov finančnej, hospodárskej krízy, ako aj o zavádzaní eura na Slovensku.“ To bolo 5. októbra. „Strana maďarskej koalície vychádza z hore uvedených faktov, vyzýva vládu, aby si konečne uvedomila vážnosť situácie a začala sa zaoberať stabilizáciou hospodárstva.“ A teraz, čo sme my navrhovali. „V záujme riešenia krízy a trvalého zabezpečenia hospodárskeho rastu považujeme za nevyhnutné znižovanie daňového a odvodového zaťaženia podnikateľov, zabezpečiť rast reálnych miezd, aby sa bremeno krízy neprenášalo výlučne na obyvateľstvo. Výrazne podporiť malých a stredných podnikateľov zabezpečením úverových výhod a poskytnúť im garancie a takýmto spôsobom napomôcť rozvoju tohto typu podnikania. Znižovaním a racionalizáciou výdavkov štátnej a verejnej sféry vytvoriť rezervný fond na riešenie problémov súvisiacich s krízou. Zabezpečiť väčšiu podporu mladých, prvozamestnaných a tiež zvýšiť podporu začínajúcich podnikateľov vo forme daňových zliav, zníženie odvodového zaťaženia na vopred stanovené obdobie.“ To bolo 5. októbra. Vtedy ešte vláda hovorila, že nie je žiaden problém. Ja v parlamentnej rozprave, niekedy na jeseň, som sa spýtala pani ministerky, či môžeme počítať s tým, že ľudia stratia prácu. Ona mi na to odpovedala, že žiaden problém nie je, pretože pamätám sa presne na to číslo, 6 694 miest je ohrozených, teda to znamená, že toľko ľudí bude prepustených. To bolo niekedy koncom decembra. A teraz pani ministerka, keď predkladala návrh vlády na skrátené legislatívne konanie, povedala, presne ju citujem: „Bolo by to šialené, keby sme sa na vláde nezaoberali hospodárskou krízou.“ Súhlasím. Ale podľa mňa je to šialené, že sa s tým zaoberala vláda až včera na mimoriadnom rokovaní. A teraz dovoľte mi... A z tých opatrení, ktoré som tu čítala, ktoré SMK navrhovala 5. októbra a potom si sadla s SDKÚ niekedy koncom novembra, som rada, že v týchto opatreniach, ktoré predkladáte, pani ministerka, dva alebo tri naše body sú. Ale nám to nevadí, sme radi. Ale myslím si, že bolo by dobré, keby ste povedali a raz konečne priznali, že niekedy aj opozícia môže mať dobré návrhy. Nebudem sa vyjadrovať k všetkým opatreniam, ale musím aj ja vyzdvihnúť napríklad tie sociálne podniky, o ktorých teraz hovoríme. Ja som pri zákone o zamestnanosti niekedy v apríli povedala o sociálnych podnikoch, ja to presne citujem, čo som povedala vtedy: „Ich zavedením vidíme rozšírenie dnešných chránených dielní. Základným cieľom sociálnych podnikov podľa predkladateľky zákona nebude vytváranie zisku, ale udržiavanie a vytvorenie nových pracovných miezd. Osobne sa obávam, že z dlhodobého hľadiska sa môžu veľmi ľahko ukázať ako nefunkčné a stanú sa draho vytvorenými pracovnými miestami dočasného charakteru.“ Vznikol na Slovensku pilotný projekt vlani. Máme teraz v rámci pilotného projektu osem sociálnych podnikov. My sme boli na tom poslaneckom prieskume, dostali sme všetky materiály, ktoré sme chceli, ale neboli sme na mieste, pretože stále sme počúvali o tom, že tie sociálne podniky sú napríklad v podpivničenom senníku, ja by som sa na to raz dva pozrela na mieste, a vy ste povedali vtedy, pani ministerka, že tam žiaden klientelizmus nemôže byť. Ale pán premiér povedal, áno, keď sú dva rovnaké projekty, tak vyhrá ten, ktorý podáva reprezentant strany SMER. Ja neviem, či je tam kolónka, alebo nie je, ale toto povedal pán premiér. Pevne verím, že to poviete aj vy, že áno, odznelo to z úst pána premiéra. Keď nie, tak potom pán premiér asi klamal. Potom sú tu také opatrenia, ktoré bez problémov vieme podporiť, o ktorých som aj ja už pred chvíľou hovorila. Ale ja mám vážne obavy, že tieto opatrenia nebudú stačiť. Vláda sa totiž sústreďuje skôr na menej podstatné návrhy a odmieta tie, ktoré by mohli priniesť skutočný efekt a väčší úspech, napríklad zníženie daní a odvodov, zjednodušenie odvodového systému, jednotný výber daní a odvodov a hlavne odpojenie minimálnej mzdy od odvodového zaťaženia. Po včerajšom rokovaní Rady pre hospodársku krízu pán premiér vyhlásil, že vláda nikdy nebude súhlasiť so znižovaním daní, keďže žiadna krajina nejde touto cestou. Dodal, že aj odvody zostanú v rovnakej úrovni a nebude sa otvárať ani Zákonník práce. Priestor vidí len na zavedenie takzvaného flexi konta. Ja som si istá, že Zákonník práce v blízkej budúcnosti sa bude otvárať. Citujem pána premiéra, čo sa týka toho flexi konta: „Pracovník zostáva plánovane doma a vytvára si pri plnom zárobku mínusový zostatok na flexi konte. Neskôr bude mínusové konto vyrovnávané nadčasovými hodinami.“ Treba si uvedomiť, že v roku ´98 Slovensko bolo ešte v ťažšej ekonomickej situácii ako teraz. Rozhodli sme sa vtedy pre skutočné reformy, hoci ani vtedy väčšina európskych krajín nešla touto cestou. Výsledky ukázali, že sme sa rozhodli správne, viď vlaňajší hospodársky rast 10,6 %. Netreba zabudnúť, že plánovaný počet ohrozených zamestnancov za obdobie október 2008 – január 2009 je podľa včerajšieho rokovania vlády 10-tisíc osôb. V období finančnej krízy pribudlo do evidencii uchádzačov o zamestnanie, t. j. od 1. októbra do 31. 12., 2 998 uchádzačov o zamestnanie, ktorí mali posledné zamestnanie v krajinách Európskej únie. Najviac prišlo v profesiách pomocnice, nekvalifikovaní zamestnanci, remeselníci a kvalifikovaní výrobcovia, spracovatelia a opravári a obsluha strojov a zariadení. Títo ľudia by potrebovali skutočné a efektívne návrhy také, ktoré im uľahčia začať podnikať a nevykorisťujú ich napríklad vysokými odvodmi a daňami. Táto kríza nie je pravicová alebo ľavicová, pani ministerka. Je to celosvetová hospodárska a finančná kríza, ktorá potrebuje dohodu celého politického spektra. SMK už v októbri ponúkala a ponúka aj dnes svoju podporu pre všetky opatrenia, ktoré uľahčujú ľuďom život a dokážu udržať ich prácu, preklenúť súčasne ťažké obdobie z efektívnych podmienok. Nikdy však nebudeme podporovať klientelizmus. Treba si uvedomiť, že zamestnanosť vo veľkej miere zabezpečujú malí a strední podnikatelia, preto sa treba orientovať na opatrenia, ktoré uľahčujú život. To je zníženie daňového a odvodového zaťaženia, zavedenie stimulačných nástrojov na trhu práce, ako napríklad daňové prázdniny pred prijímaním nových zamestnancov, pomoc pre živnostníkov. Niektoré tieto veci sa objavujú v tom návrhu, ktorý ste čítali. Takisto mobilita pracovnej sily musí byť prioritnou úlohou pre každú vládu. Pre SMK je dôležitou oblasťou aj podpora nájomného bývania pre mladé rodiny cez miestne samosprávy. SMK a SDKÚ sa ako dve opozičné strany ešte v novembri, ako som už spomínala, dohodli na spoločnom postupe, čo sa týka opatrení na minimalizovanie negatívnych dopadov svetovej finančnej krízy v oblasti zamestnanosti. Naše návrhy ponúkame naďalej a sme otvorení pre konštruktívnu diskusiu aj na parlamentnej pôde. Žiaľbohu, táto otvorená, nami ponúkaná diskusia sa nám nedarí, viď dnešné hlasovanie, keď sme hlasovali o programe. Vtedy nám bolo povedané ústami pána premiéra, v Národnej rade nebudú žiadne diskusné kluby. Tak ja sa pýtam ako opozičná poslankyňa, kde máme o týchto veciach diskutovať? Ďakujem za pozornosť. (Potlesk.)